Balete ba atla Buti
Ba ga Malete ba dumalanye ka bongwefela jwa pelo gore go tlhongwe Rre Buti Mokgosi, go nna moemela kgosi morago ga gore phatlha eo e bulege fa go sena go tlhatlosiwa Kgosi Motlhanka Mokgosi go nna moemela kgosi yo mogolwane. Se, se senogile kwa phuthegong e e neng e biditswe ke kgosi kgolo ya Balete Kgosi Mosadi, ka mafelo a beke go lekodisa morafe. Kgosi Mosadi o boletse fa Kgosi Ikaneng Mokgosi a tlogetse phatlha ya gagwe ya go nna moemela kgosi yo mogolwane ka ntlha ya bogodi, mme phatlha ya gagwe ya kajwa ke Kgosi Motlhanka Mokgosi, ka jalo ba ntlo ya bogosi ba dumalana gore Rre Buti Mokgosi e nne ene a tsenang mo phatlheng ya ga kgosi Motlhanka. O boletse fa ba lekodisitse tona wa dikgaolo le tlhabololo magae ka phatlha e, mme a dumela gore ba ka e thiba, mme jaanong ba bone go tshwanela go lekodisa morafe ka tshwetso ya bone e le ba ntlo ya bogosi, gore fa go na le yoo kgatlhanong le leina le a itshupe, pele ga ba ka le isa kwa go tona. Morafe o ne wa supa fa ba itumelela ka fa ba ntlo ya bogosi ba ithulaganyang ka teng, ba supa fa go ba tlotlomatsa go bona ba ga Malete ba sa lwele bogosi jaaka ba bona go diragala mo dikgaolong tse dingwe, ka ba itlhaloganya sentle. Mo go tse dingwe, kgosi Mosadi o ne ba lekodisa fa ba tlhophile komiti ya Malete Development Trust e ntsha, a supa fa e e neng e tswa e ne e tshwaraganye le namane e tona ya go seka dikgang tsa lefatshe. O supile fa ba santse ba dumela gore polase ya Rankoromane le Kgale ke tsa Balete, le fa puso e supa fa e se tsa bone. A re ba semeletse go tsosolosa Mogobane Irrigation Scheme, ebile ke keletso ya puso go bona e emeletse ka dinao, ka e ba batletse bangwe go ba thusa go dira tiro e, mme a kopa Balete go latlhelela madi mo letloleng gore ditiro tsa morafe di tswelele. Kgosi Mosadi o supile fa go segilwe ditsha di le makgolo a mararo, masome a robabobedi le botlhano, mme a kopa bao ba ba batla atlegang go di abelwa go se di rekise. Erile a ntsha la gagwe, mopalamente wa Borwa Botlhaba Borwa, Rre Odirile Motlhale, o ne a rotloetsa batho go lekola makoa kgapetsakgapetsa, jaaka madi a matona ka jaana go le letsatsi thata le go nna ba rwele mo tlhogong. O ne a supa matshwenyego ka dikgang tsa dipodi tse go gotweng di ne di bonywe ka fa lefatsheng la Afrika Borwa, mme beng ba polase ba felela ba di rekisa, ka go tlhalosiwa fa mapodisi a ne a seka a kgona go ya go di tsaya ka ntlha ya go tlhoka dikoloi. O kopile morafe go tsibogela dikgang tse go di isa kwa go ba ba kwa godimo fa go se nko e tswang lemina, gore ba seka ba iphitlhela e le bahumanegi. BOKHUTLO